ବିଶ୍ବର ଉଚ୍ଚତମ ଗିରି ଶୃଙ୍ଗ ଏଭରେଷ୍ଟର ନୂଆ ଉଚ୍ଚତା କେତେ ଜାଣନ୍ତି? ନେପାଳ ସରକାର କଲେ ଘୋଷଣା - Prameya News7\nବିଶ୍ବର ଉଚ୍ଚତମ ଗିରି ଶୃଙ୍ଗ ଏଭରେଷ୍ଟର ନୂଆ ଉଚ୍ଚତା କେତେ ଜାଣନ୍ତି? ନେପାଳ ସରକାର କଲେ ଘୋଷଣା\n8/12/2020 at 4:12 PM\nImage Courtesy : lokmat\nନୂଆଦିଲ୍ଲୀ ୦୮/୧୨ : ବିଶ୍ବର ଉଚ୍ଚତମ ଗିରି ଶୃଙ୍ଗ ମାଉଣ୍ଟ୍ ଏଭରେଷ୍ଟ୍ ବିଷୟରେ କିଏ ବା ନଜାଣେ । ଉଚ୍ଚତାକୁ ନେଇ ଏଭରେଷ୍ଟ୍ ଶୃଙ୍ଗ ସାରା ବିଶ୍ବରେ ପରିଚିତ । ସଦ୍ୟତମ ରିପୋର୍ଟ ଅନୁଯାୟୀ ଏହାର ଉଚ୍ଚତା ୮୮୪୮.୮୬ ମିଟର ରହିଛି । ମାଉଣ୍ଟ୍ ଏଭରେଷ୍ଟର ନୂଆ ଉଚ୍ଚତା ବିଷୟରେ ସୂଚନା ଦେଇଛନ୍ତି ନେପାଳର ବିଦେଶ ମନ୍ତ୍ରୀ ପ୍ରଦୀପ କୁମାର ଗ୍ୟାଓ୍ବାଲୀ । ସେ ଦେଇଥିବା ସୂଚନା ଅନୁଯାୟୀ ଏଭରେଷ୍ଟ ଶୃଙ୍ଗର ଉଚ୍ଚତା ୦.୮୬ ସେଣ୍ଟିମିଟର ବୃଦ୍ଧି ପାଇଛି ।\nବିଗତ କିଛି ବର୍ଷ ଧରି ଏଭରେଷ୍ଟ୍ ଗିରି ଶୃଙ୍ଗର ସଠିକ୍ ଉଚ୍ଚତା ଜାଣିବାପାଇଁ ପ୍ରୟାସ ଜାରି ରଖିଥିବା ନେପାଳ ମଙ୍ଗଳବାର ଏହାର ନୂଆ ଉଚ୍ଚତା ବିଷୟରେ ବିଧିବଦ୍ଧ ଭାବେ ସୂଚନା ଦେଇଛି । ୨୦୧୫ ମସିହାରେ ନେପାଳରେ ହୋଇଥିବା ଭୟଙ୍କର ଭୂମିକମ୍ପ ପରେ ମାଉଣ୍ଟ୍ ଏଭରେଷ୍ଟର ପ୍ରକୃତ ଉଚ୍ଚତା ବିଷୟରେ ଜାଣିବା ପାଇଁ ପ୍ରୟାସ ଆରମ୍ଭ କରାଯାଇଥିଲା । ତେବେ ୨୦୧୫ ଭୂମିକମ୍ପ ପୂର୍ବରୁ ଏଭରେଷ୍ଟ୍ ଶୃଙ୍ଗର ଉଚ୍ଚତା ୮୮୪୮ ମିଟର ଥିଲା ।\nତେବେ କିଛି ବିଶେଷଜ୍ଞ ଏବଂ ଅଧିକାରୀ ଏଭରେଷ୍ଟ୍ ପର୍ବତକୁ ପୁନଶ୍ଚ ମାପିବା ପାଇଁ ଯୋଜନା କରିଥିଲେ । ଏଥିରେ ନେପାଳ ସରକାର ମଧ୍ୟ ସହଯୋଗ କରିଥିଲେ । ତେବେ ୧୬୫ ବର୍ଷ ପୂର୍ବେ ଜଣେ ଭାରତୀୟ ଗଣିତଜ୍ଞଙ୍କ ଦ୍ବାରା ମାଉଣ୍ଟ୍ ଏଭରେଷ୍ଟକୁ ମପା ଯାଇଥିଲା । ଏହା ପରେ ପୁଣି ଥରେ ୧୯୫୪ ମସିହାରେ ଏଭରେଷ୍ଟ୍ ଗିରି ଶୃଙ୍ଗର ଉଚ୍ଚତା ମାପ କରାଯାଇଥିଲା । ସେବେ ଠାରୁ ଏଯାଏଁ ଏହାର ଉଚ୍ଚତା ୮୮୪୮ ମିଟର ବୋଲି ରହିଆସିଥିଲା । କିନ୍ତୁ ବର୍ତ୍ତମାନ ଏହାର ନୂଆ ଉଚ୍ଚତା ୮୮୪୮.୮୬ ମିଟର ବୋଲି ଘେଷଣା କରାଯାଇଛି । ଏଭରେଷ୍ଟ୍ ବିଶ୍ବର ସବୁଠାରୁ ଉଚ୍ଚତମ ଗିରି ଶୃଙ୍ଗ ଭାବେ ଗଣାଯାଏ ।
